SKRIFTLIG FORESPØRGSEL E-2228/00

af Armando Cossutta (GUE/NGL) og Lucio Manisco (GUE/NGL) til Rådet

(11. juli 2000)

Om: Europæisk deltagelse i den amerikanske Colombia-plan

Ifølge den britiske presse (Guardian Newspapers, The Observer) fra den 19. juni 2000 har USA under tosidede konsultationer i det britiske udenrigsministerium anmodet EU om at yde et bidrag på 600 mio. £ til den såkaldte Colombia-plan, som Clinton-administrationen allerede har iværksat med en bevilling på 1,6 mia. $. Sigtet med planen er at yde militær og økonomisk bistand til de colombianske myndigheder til bekæmpelse af narkotikahandelen. Planen som bl.a. omfatter levering af 63 kamphelikoptere af typen Blackhawk, pansrede køretøjer og andre former for tunge våben til regeringen i Bogotá har vakt betydelig bekymring i og uden for den amerikanske Kongres, fordi den ud fra den besnærende målsætning om udryddelse af narkotikahandelen truer med definitivt at bringe fredsprocessen med guerillabevægelserne FARC og ELN til ophør og forvandle Colombia til et nyt Vietnam, idet der pustes til en intern konflikt, som har stået på i 36 år, har kostet hundredtusinder af ofre og har drevet over en million mennesker på flugt, hvad der har haft alvorlige følger for nabolandene, f.eks. Venezuela.

1. Mener Rådet ikke, at det bør orientere Europa-Parlamentet om indholdet og resultatet af de tosidede konsultationer i London?

2. Mener Rådet ikke, at EU bør trække sig ud af Colombia-planen, også selv om det beløb, der er anmodet om, skal anvendes til økonomisk og humanitær bistand?

3. Mener Rådet ikke, at EU på egen hånd og uden betingelser af nogen art bør fortsætte sin økonomiske bistand til Colombia, som på nuværende tidspunkt udgør 5 mio.?

4. Mener Rådet ikke, at denne bistand bør øges og især anvendes til at erstatte dyrkning af coca og valmuer med andre afgrøder, som sikres med lån for at bidrage til, at omstillingen af landbruget kan få gunstige sociale og økonomiske følger, så narkotikahandelen kan udryddes?

5. Mener Rådet ikke, at det således som repræsentanter for guerillabevægelserne og civilsamfundet i Colombia flere gange har anmodet om under besøg i de europæiske hovedstæder bør udarbejde en mæglingsplan for at sætte gang i reelle fredsforhandlinger og tilvejebringe en ikke-militær løsning på denne lange og blodige konflikt?

Svar

(20. november 2000)

Den såkaldte Colombia-plan er et nationalt genetableringsprogram, som præsident Pastrana lancerede, da han blev valgt i juli 1998. Planen har et budget på $7 600 mio. over tre år og indeholder bestemmelser om fredsprocessen i Colombia, stimulering af Colombias økonomi, bekæmpelse af narkotika, reform af retsvæsenet, beskyttelse af menneskerettighederne, demokrati og samfundsudvikling.

Præsident Pastrana har henvendt sig til det internationale samfund og anmodet om støtte til projektets finansiering. Præsident Pastrana har blandt andet henvendt sig til Europa-Parlamentet den 25. oktober 1999. Ved den lejlighed mødtes han også med generalsekretær/højtstående repræsentant Javier Solana og med kommissær Chris Patten. Han oplyste, at han havde til hensigt at lade udsendinge rejse til eventuelle fremtidige donorlande for at præsentere og konkretisere anmodningen om støtte.

Med hensyn til det møde, som har været omtalt i den britiske presse, er der uden tvivl tale om et møde på fagligt plan, som Udenrigsministeriet i London afholdt den 19. juni 2000 for at have en indledende drøftelse med Colombias regering og repræsentanter for civilsamfundet forud for det internationale møde om fredsprocessen i Colombia, som blev afholdt den 7. juli 2000 i Madrid under ledelse af Den Interamerikanske Udviklingsbank. Europa-Parlamentet var repræsenteret på mødet i Madrid. Efter mødet i Madrid skal EU's medlemsstater og Europa-Kommissionen undersøge de konkrete muligheder for at samarbejde med Colombia på ovennævnte områder.

Rådet har allerede flere gange haft lejlighed til at informere Europa-Parlamentet om situationen i Colombia og Colombia-planen, blandt andet under mødeperioden i april som svar på mundtlig forespørgsel QH/300/00.

Den Europæiske Union følger nøje situationen i Colombia og har kontakt til Colombias regering, civilsamfundet og ngo'erne i landet.

Unionen er klar over, at den omfattende vold i landet har alvorlige konsekvenser, og har bekræftet, at den støtter Colombias regering i dens bestræbelser på at fremme fredsprocessen. Den lægger meget stor vægt på, at civilsamfundet og konfliktens parter virkelig deltager i arbejdet med at fremme national forsoning og den økonomiske og sociale udvikling i landet.

Unionen støtter den forhandlingsproces, som Colombias regering har indledt med de mest fremtrædende af de bevæbnede grupper, og dens bestræbelser på at skabe en bred forståelse og derved inddrage civilsamfundet i dialogen om fredsprocessen.

Den Europæiske Union er klar over, at der er alvorlige problemer i Colombia, og mener, at det er af afgørende betydning at finde en integreret løsning, hvis disse indbyrdes sammenhængende problemer skal kunne løses.

Den er rede til at undersøge eventuelle nye samarbejdsmuligheder inden for sådanne områder som modernisering af statsapparatet, styrkelse af de demokratiske institutioner og retsstaten, respekt for menneskerettighederne, miljøbeskyttelse, udvikling af substitutionsafgrøder og økonomiske reformer